次韻楊宰
作者：陳造
朝代：宋

paragraphs: 淮俗日就薄，識者頗借憂。
天變不徒然，旱暵將誰尤。
日來聞見同，比屋聲悲愀。
令君不鄙夷，疋馬走道周。
似聞疄隴間，蟄蟄霰雨稠。
課功撲燎餘，準粟秉庾收。
一斃迺百孳，皁堅肥螟蟊。
服勞豈容已，善後良未謀。
即君論才諝，爲邦似求由。
佩蘭扈玄蘺，所向多暗投。
世賢劉係宗，芥視東家丘。
方將解倒垂，未遑賦歸休。
橫前觴深淵，君其萬斛舟。
願天開老眼，一雨洗歎愁。
旄倪飫菽粟，羈罷安田疇。
探丸等和扁，沈痾灑然瘳。
我亦民之一，擔石略不留。
遭罹本自致，未敢忘反求。
詩來念賢勞，效顰聊殺羞。
孰視援溺手，不計輸幾籌。